钦定古今图书集成/明伦汇编/闺媛典/第040卷 > 柴氏
## 钦定古今图书集成/明伦汇编/闺媛典/第040卷 > 柴氏

按《元史列女传》：“秦闰夫妻柴氏，晋宁人。闰夫前妻遗
一子尚幼，柴氏鞠如己出。未几，柴氏有子，闰夫病且
死，嘱柴氏曰：‘我病不复起，家贫，惟二幼子，汝能抚其
成立，我死亦无憾矣’。”闰夫死，家事日微。柴氏辛勤纺
绩，遣二子就学。至正十八年，贼犯晋宁，其长子为贼
驱迫在围中，既而得脱。初在贼时，有恶少与张福为
仇，往灭其家。及官军至，福诉其事，事连柴氏长子，法
当诛。柴氏引次子诣官，泣诉曰：“往从恶者吾次子，非
吾长子也。”次子曰：“我之罪可加于兄乎？”鞫之，至死不
易其言。官反疑次子非柴氏所出，讯之他囚，始得其
情。官义柴氏之行，为之言曰：“妇执义不忘其夫之命子趋死而能成母之志，此天理人情之至也。”遂释免
其长子，而次子亦得不死，时人皆以为难。二十四年，
有司上其事，旌其门而复其家。